2020年夏季奧林匹克運動會同香港有關嘅事

喺2020年夏季奧林匹克運動會期間，有唔少同香港有關嘅事。

除咗港隊表現同播放賽事安排之外，日本網民聲援香港修例風波、親中派攻擊引發「伍家朗波衫事件」以及香港人對中國隊表現嘅態度，都受到唔少人嘅關注。

關於港隊表現 

受傳媒關注嘅港隊成員，包括有歐鎧淳、石偉雄、蘇慧音、伍家朗、林兆恒、張家朗、謝影雪、鄧俊文、黃鎮廷、杜凱琹等。

香港播放賽事安排 
今年香港政府購入作播映權，分畀5間電視台直播，分別係ViuTV、TVB、香港開電視、Now TV同埋有線電視，就連康文署體育館同唔少大型商場都有得睇。

為咗迎合奧運，電視台都製作咗一啲特備電視節目，例如ViuTV就推出咗《奧運有團伙》系列。

揭幕活動電視台大戰 
今次奧運喺2021年7月23號揭幕，ViuTV同無綫電視分別喺屯門市廣場同埋奧海城舉行宣傳活動，事前就已經有唔少網民同傳媒關注，到底邊一邊會多人。ViuTV搵嚟Mirror同Error全員到場坐陣，而無綫電視就有陳豪、黃翠如、王浩信等藝人。結果ViuTV嘅活動幾乎逼爆成個屯門市廣場，有人為咗追Mirror，甚至凌晨三點已經喺屯門市廣場入面等；而無綫電視喺奧海城嘅活動就有300名市民圍觀，比起屯門市廣場冷清。

翡翠台慣性收視依然
呢次奧運係香港頭一次有三間免費電視台同時轉播，三台收視表現亦受到關注。整體嚟講，無綫電視翡翠台仍然憑住慣性收視佔明顯優勢，下面係一啲主要賽事嘅電視直播收視：

無綫藝人陳約臨、吳業坤接連失禮
去到7月26號，張家朗喺男子花劍個人賽為香港代表團帶來今屆奧運第一面獎牌，得到廣大市民歡迎，有啲當時喺商場觀看嘅市民，受訪嘅時候形容呢兩年心情好抑壓，睇到港隊攞獎牌有啲釋放。張家朗之後接受無綫藝人陳約臨嘅訪問，但陳約臨不時打斷張家朗同埋過於熱情嘅表現，被一啲網民批評，話佢表現失禮、唔專業同唔尊重運動員，最後陳約臨要發表道歉聲明。

幾日後，無綫藝人吳業坤同周奕瑋撞見香港划艇代表洪詠甄，周奕瑋截停佢，話吳業坤有嘢問佢，但吳業坤笑住話「冇呀，你走啦」，周奕瑋就自己問洪詠甄鍾意聽方力申定吳業坤嘅歌，洪詠甄就回應話自己無聽開中文歌。吳業坤同周奕瑋被批評表現失禮、唔專業同唔尊重運動員，最後佢哋兩個喺社交平台度道歉。洪詠甄事後回應就話，其實只係小事。

相反，方力申訪問何詩蓓就被網民力讚專業。

日本Niconico網民開幕儀式直播彈幕聲援香港民主運動 
今年奧運開幕儀式，日本影片分享網站Niconico都有直播。其中喺香港隊出場嘅時候，有好多日本網民寫「香港加油」、「香港人堅強」、「抵抗極權殺戮」、「唔好輸畀中國」、「繼續捍衛民主啊！」，另外喺台灣同中國隊出場嘅時候，亦表示支持台灣獨立運動同埋用「武漢肺炎」、「元凶」、「責任」、「戰犯」等字眼形容中國。

伍家朗波衫事件 
2021年7月24號，民建聯成員穆家駿喺自己嘅Facebook專頁上，攻擊羽毛球港隊成員伍家朗，話佢著冇印區旗嘅黑衫出賽，質疑佢係咪唔想代表中國香港出戰，之後伍家朗回應事件，話自己無獲授權咁印區旗落去，又話自己一直以代表香港自豪，希望大家留意運動員表現，而唔係件衫度，佢又批評穆家駿「鬧還鬧，唔該搞清楚件事先鬧啦」。

穆家駿嘅言論除咗引起伍家朗嘅回應外，亦引起咗唔少批評，超過4萬名網民向穆家駿「派嬲」，有人指伍家朗球衣背面大大隻字寫住Hong Kong China，嘲諷穆係咪唔識英文，有人揶揄穆家駿叫佢去譴責特首唔授權畀伍家朗用區徽，亦有黃絲帶網民將事件同南宋時岳飛北征金國但被秦檜誣陷類比，指穆家駿所為有如秦檜。

非建制派方面，元朗區議員張秀賢喺社交網站要求佢道歉，前沙田區議員黃文萱喺社交媒體批評穆家駿搞事批鬥。

有部分同屬親中建制派嘅人士亦批評穆家駿，同屬民建聯嘅何俊賢，亦呼籲唔好先認定係運動員問題。馬逢國形容批評者嘅做法唔理想，工聯會黃國健亦話需向相關運動員道歉。反而湯家驊就未有批評穆家駿，話見過鬼怕黑，所以先對伍家朗著黑衫敏感。穆家駿所屬嘅教聯會，會長黃均瑜亦表明呢啲只係穆家駿嘅個人言論，唔代表教聯會。

不過，好多人對建制派嘅反應唔領情。香港花式足球運動員施寶盛形容事件係親中派嘅批鬥，話香港運動員喺出面比賽，已經要承受比賽精神緊張，更要面對呢啲無聊事，係增加佢哋嘅壓力。之後再聽到同一班人叫加油，亦係噁心之極。張秀賢亦批評，批評嘅穆家駿係民建聯成員，而負責體育事務嘅民政事務局局長亦係民建聯成員，形容佢哋賤格，又話運動員為港爭光，民建聯嘅唔應該政治上腦。

對於穆家駿攻擊完伍家朗並無道歉，甚至有網民表示要取消穆家駿嘅教師資格。之後，曾任全職單車運動員嘅胡樂雋表示，穆家駿嘅言論對運動員係極大打擊，質疑佢以偏概全，有違教師操守，已去信教育局投訴，要佢公開道歉。

不過，亦有少數激進建制派嘅人支持穆家駿對伍家朗嘅攻擊，例如李梓敬等。其中李梓敬就喺自己Youtube頻道，話需要慎防黑暴運動員。而當晚香港羽毛球總會發出新聞稿後，穆家駿仍然無道歉，仲寫話「真相大白」。去到第二日，穆家駿嘅Facebook Page甚至消失埋。

最終，伍家朗喺賽事落敗，時事評論員黃世澤就認為，李梓敬同穆家駿令到當時嘅伍家朗，以致港隊其他成員嘅心理質素受到影響，係港隊落敗嘅元兇。

不過，因為被香港政府逼害而流亡海外嘅前立法會議員羅冠聰，喺討論呢次事件嘅時候，提到如果嗰個運動員有份支持打壓香港人嘅話，佢就唔會支持。呢番言論亦被一啲親中媒體攻擊。

香港人對中國隊同國歌表現嘅態度 
喺一啲賽事入面，部分香港人選擇咗支持中國隊嘅對手。例如奧運女子排球分組賽首戰，中國對土耳其入面，土耳其分組賽旗開得勝，當時喺觀塘APM商場觀看賽事嘅現場觀眾，都紛紛拍掌。另外，喺張家朗奪得金牌，頒獎典禮現場播放中國國歌嘅時候，亦有喺商場觀看嘅市民報以噓聲。另外，喺高登同連登討論區，亦有部份網民支持中國喺各項賽事嘅競爭對手，對於中國喺一啲賽事入面落敗亦會叫好。呢啲做法，甚至去到一啲日本傳媒都有報道，但就引起一啲親中建制派人士不滿，例如大律師龔靜儀就話呢啲市民係爭取香港獨立運動同分離主義，建議香港警察國安處介入。

7月30號朝早，何詩蓓喺100米自由泳奪銀牌當日，有觀眾喺apm商場揮舞國旗同區旗，俾另一名男子阻撓，而在場亦有人高叫「we are Hong Kong」，氣氛相當緊張。

2020年夏季奧林匹克運動會同中國大陸有關嘅事
 2020年夏季奧林匹克運動會同臺灣有關嘅事

2020年夏季奧林匹克運動會
香港2021年